2008-ra a Red Bull energiaital-gyártó lett a Citroën Racing főszponzora és Loeb az újabb, immár ötödik bajnoki cím után újfent lehetőséget kapott a formulaautós tesztelésre, ezúttal a Red Bull Racing RB4-esével. Előbb Silverstone-ban hangolódott az autóra egy közel 100 kilométeres privát próba alkalmával, november közepén, majd néhány nappal később már egy hivatalos teszten vett részt Barcelonában. A tizenhét versenyzővel zajlott teszten a csapat 2009-es idényre szánt, fejlesztés alatt álló autóját kapta meg, amivel nyolcadikként zárt. Legjobb ideje 1:22.503 volt, szemben Kimi Räikkönen ugyanebben az évben teljesített 1:21.670-es pályacsúcsával. Loeb annyira jó benyomást keltett a Red Bull Racing vezetőiben, hogy még az is felvetődött ekkor, hogy ő helyettesíthetné Sébastien Bourdaist a 2009-es német nagydíj után a Torro Rossónál. Az ehhez szükséges szuperlicencet azonban nem kapta meg a Nemzetközi Automobil Szövetségtől, és különösebb ambíciói sem voltak a Formula–1-es versenyzéssel. A szezonzáró Abu Dhabi nagydíjon már komolyabb esélye nyílt rajthoz állni, ezt azonban a gyenge autó és a kellő mennyiségű gyakorlás hiánya miatt visszautasította.